Leijonien maalitykkiä on kehotettu ottamaan erilaiset mailat käyttöön.

Neljässä pelissä kuusi maalia tehtaillut Kaapo Kakko pelaa todella lyhyellä mailalla. Kakon ja Leijonien kapteenin Marko Anttilan mailoilla on pituuseroa 25 senttiä.

– Tässä ne nyt ovat. Onhan noiden mailojen pituusero ihan naurettava, Leijonien mediavastaava Petteri Hietanen sanoi asetellessaan Kakon ja Anttilan mailoja vierekkäin.

187-senttistä Kakkoa on yritetty saada muuttamaan tapaansa, mutta maila on pysynyt erikoisen lyhyenä ikäluokasta toiseen.

– Se on ollut seuran, valmentajien ja pelaajan välillä jatkuva keskustelunaihe, Kakkoa jo vuosien ajan läheltä seurannut TPS:n valmennuspäällikkö Mika Suoraniemi kertoi tammikuussa Iltalehdelle.

– Olen niin tottunut lyhyeen mailaan, se vain tuntuu hyvältä, Kakko totesi Kosicessa.

Leijonien mediavastaava Petteri Hietanen vertaili Marko Anttilan ja Kaapo Kakon mailojen pituuksia. Ossi Ahola

Heti sirkkeliin

Kakkoa B-junioreissa valmentanut Hermanni Vidman kertoi, että Kakolle on aivan turha tyrkyttää pidempiä mailoja. Hän on lyhentänyt ne tarvittaessa itse, keneltäkään kyselemättä.

– Kerrankin kävi niin, että kun hän sai uudet mailat, valokuvasimme ne ja seuraavana päivänä mailat olivat taas lyhyitä, Vidman kertoi Iltalehdelle tammikuussa.

– Tuo pitää paikkansa. Lyhensin mailat heti, Kakko kertoi.

Marko Anttilan ja Kaapo Kakon mailoilla on pituuseroa 25 senttiä. Ossi Ahola

Löysä maila

Kakko on erittäin taitava kiekon kanssa ahtaissakin paikoissa. Lyhyt maila helpottaa kiekon käsittelyä pienessä tilassa tai kun kiekko on lähellä jalkoja. Kakolta on vaikea saada kiekkoa pois.

Nykyistä pidempi maila toisi ehkä lisää voimaa Kakon laukaukseen. Mutta jos tekee MM-kisoissa kuusi maalia neljässä pelissä, niin maalinteko tuntuu onnistuvan ”hammastikullakin”.

– Kaapon maila on löysä, joten sillä kyllä potkua laukaukseen. Jos tuo maila olisi normaalipituinen, se olisi löysä kuin kuminauha, Hietanen totesi.

Kakko käyttää jäykkyydeltään 65 flex -mailaa, Anttilalla vastaava jäykkyysluku on 110.

Kaapo Kakko pallotteli perjantain päiväharjoituksissa muun muassa Juhani Tyrväisen kanssa. Ossi Ahola